פרדריק פסקה

פרדריק פסקה (בצרפתית: Frédéric Goupil-Fesquet; 1817–1878) היה צייר וצלם צרפתי, הראשון שצילם את ארץ ישראל במסגרת מסע שערך מצרפת בשנת 1839.
 מסעו לארץ ישראל 
באוקטובר 1839 הפליג פרדריק פסקה מנמל מרסיי ללבנט למסע צילום. חודשיים לפני כן, ב-19 באוגוסט 1839, פרסם דאגר את שיטת צילום דאגרוטיפ. מסעו של פסקה היה ראשוני בשל העובדה שלקח אתו ציוד צילום. הוא יצא למסע כשבאמתחתו מצלמה וחצובה גדולות, וארגזים רבים. בארגזים אוחסנו פלטות צילום עשויות ממתכת וכימיקלים רבים שיוכלו לשמש אותו במסע של מספר חודשים
עד הופעת הצילום, אנשים קראו על אתרים מפורסמים בעולם ונאלצו להסתפק בתיאורים כתובים או באיורים וציורים של האתרים. הופעת הצילום אפשרה הפצה של צילומי האתרים והיוותה מהפכה עבור הציבור הרחב, שלא היה באפשרותו לבקר אתרים אלו בתקופה הנדונה (רק אחוז קטן מהאוכלוסייה טייל לארצות זרות באותה תקופה).

במסגרת תשוקה זו לצילומים של אתרים מפורסמים, נואל לרבורס , צייר וצלם צרפתי, פנה לעסוק בהפקת סיפרי צילום. הוא שסיפק לפסקה את המצלמה ששימשה אותו במסעו. המצלמות שהיו בשימוש בתקופה זו היו מצלמות פורמט גדול ("5X7 במקרה זה).

במסע התלווה פסקה לדודו הצייר הצרפתי הוראס ורנה שהיה מורו לציור, וגם שלח ידו בצילום. חלק מהמקורות מציינים שגם בן הדוד שארל מארי בוטון  הצטרף וחלק נוסף מהמקורות מציינים שפייר-גוסטב ז'ולי דה לוטבינר  השתתף בחלק מהמסע.

ההפלגה הסתיימה באלכסנדריה, מצרים, משם המשיכה המשלחת לקהיר וצילמה צילומים באתרים השונים.

מקהיר המשיכה המשלחת במסע קרקעי לירושלים, שם שהו בתאריכים 11 עד 14 בדצמבר 1839. במהלך ימים אלו צילם פסקה את ירושלים מכיוון הר הזיתים, כולל את הר הבית, חומות העיר וסביבותיה. מירושלים המשיכה המשלחת לעכו, שם צילם פסקה את העיר העתיקה על גגותיה, האנשים השוהים בה וברקע המבצר הצלבני. לבסוף צילם את העיר נצרת וסביבתה. מנצרת המשיכה המשלחת לדמשק, לטורקיה וחזרה לפריס בתחילת 1840.

עם שובו מהמסע לא פרסם עוד צילומים והתמקד בציור. אין עדות מאז לשימוש במצלמה על ידיו.

 איכות עבודתו 
צילומיו של פסקה מצטיינים בקומפוזיציות נאות, בשווי משקל אסתטי, בניהול שכבות מדויק של שדה קרוב, שדה רחוק, ומרכז התמונה. עובדות אלו מפתיעות כשמדובר באדם צעיר שזה היה מגעו הראשון והאחרון במצלמה. אין ספק שכישוריו כצייר היו לו לעזר וכנראה נעזר גם בדודו, המורה לציור.

צילומיו התפרסמו בזמנו בכל העולם, בין היתר מאחר שצילומי ארץ הקודש שלו היו הראשונים שבנמצא. בנוסף הם הוצגו בסלון של פריז. לאחר שובו, פרסם תיאור המראות והחוויות מהמסע מלווה בליטוגרפיות צבעוניות של המראות שפגש.

 גלריה 
ליטוגרפיות שפרסקה צייר ממסעותיו

 ראו גם 

 הצלם השני שהגיע לישראל, זמן קצר אחרי פסקה, היה ז'וזף דה פראנז'י (והוא צילם צילומים רבים יותר, חלקם הוצגו במטרופוליטן).

 קישורים חיצוניים 

 ציוריו של פרדריק פסקה באתר Artnet
 ציוריו של פרדריק פסקה באתר invaluable
 המסע למזרח - פסקה
 Le voyage en Orient de Frédéric Goupil-Fesqu
 The French sources of the history of the first steps of the daguerreotype in Egypt (1839)

 הערות שוליים 

2023 05
קטגוריה:צלמים צרפתים
קטגוריה:חלוצי הצילום
קטגוריה:ציירים צרפתים
קטגוריה:צילום מוקדם בארץ ישראל
קטגוריה:צלמי המאה התשע עשרה
קטגוריה:צרפתים שנולדו ב-1817
קטגוריה:צרפתים שנפטרו ב-1878